L'Eliana celebra la Fireta del Voluntariat aquest diumenge
02 de desembre de 2022

L'Ajuntament de l'Eliana ha organitzat per a aquest diumenge 4 la Fireta del Voluntariat amb motiu del Dia Internacional del Voluntariat que se celebra dilluns que ve 5. A partir de les 10 i fins a les 14 hores, la plaça del País Valencià s'omplirà de diferents estands de les associacions i col·lectius locals col·laboradors. L'objectiu és donar a conéixer les iniciatives relacionades amb la cooperació que es desenvolupen en el municipi.

La Fireta comptarà amb actuacions musicals com la del raper Sarko, tallers i un mercat solidari. Amb aquest esdeveniment, el Consistori busca oferir a les persones potencialment interessades a practicar voluntariat, l'oportunitat de preguntar directament possibles dubtes i, si fora el cas, implicar-se en els projectes que es desenvolupen. I és que l'Eliana compta amb un ampli teixit de voluntariat que treballen en diferents àmbits com l'esportiu, mediambiental i benestar animal, així com el dirigit a les persones: dones, persones majors, dependents i especialment a persones més desfavorides o que es troben en situació de vulnerabilitat.

La regidora de Cooperació i Voluntariat, Cristina Díaz, ha animat a la ciutadania a acudir diumenge que ve a la plaça a conéixer en primera persona les activitats, valors i projectes de les associacions de voluntariat locals.